
IRIZPENA, ARABAKO LURRALDE HISTORIKOKO ARRANTZA KONTINENTALAREN APROBETXAMENDUAREN 2024/2025 KANPAINAKO ARAUTEGIA ONESTEN DUEN FORU AGINDUAREN PROIEKTUARI BURUZKOA (2024KO OTSAILAREN 8KO SAIOA)
I. AURREKARIAK
Aholku Batzordeak Nekazaritzako zuzendariaren eskaera jaso du irizpena emateko Arabako Lurralde Historikoko arrantza kontinentalaren aprobetxamenduaren 2024/2025 kanpainako arautegia onesten duen foru aginduaren proiektuari buruz. Horrekin batera xedapen orokorrak arautzen dituen arautegian ezarritako txostenak eta agiriak ere jaso ditu.
II. BATZORDEAREN ESKUMENA
Espainiako Konstituzioak hauxe ezartzen du 148. artikuluan: Honako gai hauek izan daitezke autonomia-erkidegoen eskumenekoak: ...11. Barne uretako arrantza, itsaskigintza, ehiza eta ibai-arrantza.
3/1979 Lege Organikoak, abenduaren 18koak, Euskal Herriaren Autonomia Estatutuarenak, honako hau ezartzen du 10.10 artikuluan: Euskal Autonomia Erkidegoak eskumen esklusiboa du honako gai hauetan: … 10. Barne-uretako arrantza, itsaski-bilketa eta arrain-hazkuntza, ehiza eta ibai eta aintziretako arrantza. 
27/1983 Legeak, azaroaren 25ekoak, Autonomia-Elkarte Osorako Erakundeen eta bertako Kondaira-Lurraldeetako Foruzko Ihardutze-Erakundeen arteko Harremanei buruzkoak, honako hau ezartzen du 7.b. artikuluan: Kondaira-Lurraldeei dagokie Bateango Erakundeek emandako honako gai hauek osabideratu eta egipideratzea: … 3. Ur gozotako arrainez eta ehizaz baliatzeko jaurpideak.
Bestalde, araudi sektorialean honako xedapen hauek daude:
- 1942ko otsailaren 20ko Legea, ibai arrantza arautzen duena.
- 42/2007 Legea, abenduaren 13koa, natura ondareari eta biodibertsitateari buruzkoa.
- 9/2021 Legea, azaroaren 25ekoa, Euskadiko natura ondarea kontserbatzeari buruzkoa.
- 630/2013 Errege Dekretua, abuztuaren 2koa, espezie exotiko inbaditzaileen Espainiako katalogoa arautzen duena.
Ibai arrantza arautzen duen 1942ko otsailaren 20ko Legearen 12. artikuluan eta hurrengoetan debekualdien arloan Estatu mailako lege erregulazioa ezartzen da.
Abenduaren 13ko 42/2007 Legeak, natura ondareari eta biodibertsitateari buruzkoak, zeina oinarrizkoa baita haren 1. artikuluaren eta azken xedapenetako bigarrenaren arabera, honako hau ezartzen du 65. artikuluan: 
1. Ehizatu eta ur kontinentaletan arrantzatu ahal izango diren espezieak autonomia erkidegoek zehazten dituztenak bakarrik izango dira, eta deklarazio horrek inola ere ezingo die eragin Babes Bereziko Espezieen Zerrendan sartutako espezieei edo Europar Batasunak debekatutakoei.
2. Nolanahi ere, ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; xede horietarako, autonomia-erkidegoek zehaztu egingo dute zein lursail eta uretan ehizatu eta arrantzatu ahal izango den eta zein egunetan izango den haizu espezie bakoitzarentzat.
9/2021 Legeak, azaroaren 25ekoak, Euskadiko natura-ondarea kontserbatzeari buruzkoak, 77. artikuluan neurri gehigarriak ezartzen ditu espezieak babesteko ehizari eta arrantzari dagokienez. 1. eta 3. apartatuetan aipatzen dira ehiza aprobetxamendurako soilik debekua ezartzen duten foru aginduak. Nolanahi ere, artikuluan, izenburuan zein testuan, ehiza eta arrantza aipatzen dira. Horregatik, artikuluaren xedea (espezieen babesa) kontuan edukita, foru aginduen aipamenean arrain aprobetxamendua ere sartzen da. 
Esanguratsua da 2. apartatuan ezartzen dena: Ehizak eta arrantza kontinentalak jarduera horietarako baimendutako espezieen kontserbazioa eta sustapena bermatu beharko dituzte eta, beraz, jarduera horietarako erabil daitezkeen lur eta uretan egin beharko da ehizan edo arrantzan, espezie bakoitzarentzat ezarritako garaietan. 
Kontuan hartuta, gainera, “ur kontinentaletako arrantzaren eta ehizaren aprobetxamenduaren araubidea” ezartzeko eskumena lurralde historikoek daukatela, logikoa dirudi ondorioztatzea 77. artikuluan debekualdien foru aginduak aipatzen direnean, aipamena arrantza kontinentalari ere badagokiola.
Azkenik, abuztuaren 2ko 630/2013 Errege Dekretuak, espezie exotiko inbaditzaileen Espainiako katalogoa arautzen duenak (ingurumena zaintzeari buruzko oinarrizko legea da, Konstituzioaren 149.1.23 artikuluan xedatzen denarekin bat etorriz, errege dekretuaren beraren azken xedapenetako lehenengoan adierazten denaren arabera), honako hau ezartzen du 10.5 artikuluan: “Arrantza eta ehiza katalogoan jasotako espezieak kontrolatu, kudeatu eta desagerrarazteko metodo gisa aurreikusi ahalko dira, abenduaren 13ko 42/2007 Legea indarrean sartu aurretik sartutakoak, helburua ehiza eta arrantza arautzeko tresnetan ageri denean eta data horren aurretik espezie horiek okupatutako banaketa areatara mugatzen denean”.

Azaldutako guztia ikusita, ondorioztatzen da Lurralde Historikoak badaukala eskumena ur gezatako arrainen aprobetxamenduaren araubidea garatzeko.
Beste alde batetik, Diputatuen Kontseiluaren martxoaren 30eko 40/1999 Foru Dekretuaren bidez Arabako Foru Administrazioaren Aholku Batzordea sortu zen. Dekretu horren 3.1.b artikuluan ezartzen denez, Aholku Batzordeak nahitaezko irizpena eman beharko du Lurralde Historikoaren eskumen esklusibokoak diren gaiak arautzeko foru arauak edo autonomia erkidegoko legeak betearazteko ematen diren arau xedapenen proiektuei buruz, arau garapena Lurralde Historikoaren eskumenekoa izanez gero.
Horrenbestez, arlo honetako autonomia erkidegoko legeen arau garapenerako eskumena Lurralde Historikoak daukanez gero, erregelamenduak egiteko ahala ere Arabako Foru Aldundiak dauka eta, hortaz, Aholku Batzordeak irizpena eman behar du nahitaez.
III. ARAUGINTZAKO GAIKUNTZA ETA ESKUMEN ORGANIKOA 
7.b.3. artikuluak dio ibaietako arrain aberastasunaren aprobetxamendu araubidearen arloan Lurralde Historikoei dagokiela Erakunde erkideek ezarritako arauak garatzea eta gauzatzea, eta 8.2. artikuluaren arabera, arautegia eta araudi ahala garatzeko eskumena dutela. Dena den, ez du adierazten Aldundiaren zein organori dagokion azken hori. Horrez gain, arlo honetan ez da araudi garapeneko ahalmena erabili; araudi ahala zein erakunderi dagokion zehaztu zitekeen.
Proposamenaren izapidetzea dela eta, proposamena organo eskudunak egin du, hau da, Arabako Foru Aldundiko Jasangarritasun, Nekazaritza eta Natura Ingurunearen Sailak, Diputatu Nagusiaren ekainaren 30eko 152/2023 Foru Dekretuarekin bat etorriz (horren bidez Arabako Foru Aldundiaren sailen egitura zehazten da 2023-2027 legegintzaldirako). Diputatu Kontseiluaren otsailaren 9ko 14/2016 Foru dekretuak, Nekazaritza Sailaren egitura organiko eta funtzionala onartzen duenak, ezartzen duena antzekoa izanik, eta aurrean aipatutako 152/2023 Foru Dekretuaren hamargarren xedapena aplikatuz, gaur egun Jasangarritasun, Nekazaritza eta Natura Ingurunearen Sailari esleitzen zaizkio ehizan eta arrantzan egiteko debekuei buruzko agindu orokorrak eta horien araudi osagarria aztertzea eta proposatzea, sail horren eskumeneko gaietan.
Proiektua onesteko eskumen organikoari dagokionez, martxoaren 15eko 10/2023 Foru Arauak, Arabako Foru Aldundiaren gobernuari, antolaketari
eta araubide juridikoari buruzkoak, erregelamenduak egiteko ahala foru diputatuei esleitzen die; hona: Foru diputatuei honako hau dagokie: 11. Saileko gai propioetan ahalmen arautzailea erabiltzea, indarrean dagoen legediak berariaz horretarako gaitu duen kasuetan. Horren ildotik, irizpen honen II. apartatuan ondorioztatzen den bezala, Euskadiko natura-ondarea kontserbatzeari buruzko azaroaren 25eko 9/2021 Legearen 77. artikuluan aipatzen da foru aginduak onetsiko direla ehizatzeko eta arrantzatzeko debekualdiak ezartzeko. 
Ondorioz, foru agindua xedapen egokia da arlo honetako erregelamenduak egiteko ahala baliatzeko; horregatik, foru agindua onesteko eskumena Jasangarritasun, Nekazaritza eta Natura Ingurunearen Saileko foru diputatuak dauka.
IV. PROIEKTUA IZAPIDETZEKO PROZEDURA
Oro har, proiektua prestatzean Foru Gobernu Kontseiluaren otsailaren 28ko 6/2023 Foru Dekretuan ezarritako prozedura aplikatu da.
Proiektu hau presako prozeduraren bidez izapidetzen ari da, prozedura abiarazi duen ebazpenean ezartzen den bezala (278/2023 Foru Agindua, abenduaren 28koa). Diputatu Nagusiak prozedura hori berretsi du 2024ko urtarrilaren 23ko idazki baten bidez.
Aurretiazko kontsulta publikoaren izapidea dela eta, ekimen honetan ez dago halakorik egin beharrik, presako prozeduraren bidez izapidetzen ari delako, otsailaren 28ko 6/2023 Foru Dekretuaren 22. artikuluaren 3. apartatuan ezartzen denari jarraikiz. 
Entzunaldi izapidearen eta informazio publikoaren emaitzei buruzko memorian adierazten denez, urtarrilaren 8an, Foru Aldundiaren webgunean, herritarren parte hartzea arauen elaborazioan atalean, foru aginduaren proiektuaren entzunaldi izapidea eta informazio publikoa argitaratu ziren, eta entzunaldi izapidearen eta informazio publikoaren emaitzei buruzko txostenean honako hau adierazi zen: “ez da inolako ekarpenik aurkeztu, ez eta eragozpenik ere aipatutako foru aginduaren proiektua izapidetzeko bidezkotasunari buruz, eta ez da erregistratu arau xedapena idazteko baloratu beharreko proposamen edo oharrik”. Beste alde batetik, 2023ko azaroaren 29an Arabako Arrantza Kontinentalaren Lurralde Kontseilua bildu da. Bertan arrantza kontinentalaren arloko erakunde publikoen eta sektore pribatuko elkarteen ordezkariak aritzen dira. Bilkura horretan 2024-2025 aldiko araudiaren proiektu honen berri eman da eta horretaz aritu dira.
Proiektuak generoaren arabera edukiko duen eraginari buruzko txostena egin du hura sustatu duen sailak. Berdintasun Zerbitzuak zenbait ohar bildu ditu txosten batean generoaren araberako eraginaren ebaluazioa egiaztatzeko. 
Azkenik, proiektua ez da sartu 2023ko urteko araugintza planean, eta 2024koan ere ez. Hala ere, 6/2023 Foru Dekretuaren 4. artikuluaren 3. apartatuan ezartzen denarekin bat etorriz (Organo eskudunak urteko araugintza planean ageri ez den araugintzako proposamenen bat aurkezten badu onartzeko, arau horren premia edo presa justifikatu beharko da izaera orokorreko xedapen hori egiteko prozedura abiarazten duen ebazpenean), prozedura hasteko foru aginduan arloa arautu beharra justifikatzen da.

V. PROIEKTUAREN DESKRIBAPENA
Foru aginduaren proiektuaren xedea da Arabako Lurralde Historikoan 2024-2025 aldian arrantza kontinentalean aritzeko araudia ezartzea. Araudiaren testu osoa eranskin batean bildu da. Bertan zenbait aldaketa, funtsezkoak ez direnak, egin dira 2023-2024 aldian jarduera horretan aplikatu den araudian.
Araudiak edukiko duen eraginari buruzko txostenean hauxe adierazten da: “Aldaketa nagusia honako hau da: amuarrain barrutietan eta salmonidoen tarte libreetan asteko egun guztietan egin daiteke arrantzan arrantza denboraldian, asteartean ere espezie horiek harrapatu ahal izango dira eta”.
Proiektuaren arabera aginduak osagai hauek dauzka: azalpen atala eta artikulu bakarra; artikulu horretan Arabako Lurralde Historikoko arrantza kontinentalaren aprobetxamenduaren 2024/2025 denboraldiko araudia onesten da (araudiaren testu osoa foru aginduaren eranskinean dago). Gainera, xedapen indargabetzailearen bidez foru aginduan ezartzen denaren aurka dauden maila bereko eta beheragoko mailako xedapen guztiak indargabetzen dira. Azken xedapenetatik lehenengoan ezartzen da foru agindua indarrean egongo dela arrantza kontinentalaren aprobetxamenduaren 2025-2026 denboraldiko araudia ezartzen duen foru agindua onetsi arte. Azkenik, foru agindua ALHAOn argitaratu eta hurrengo egunean jarriko da indarrean.
Eranskinaren artikuluetan honako hauek ezartzen dira: zer espezie arrantzatu daitezkeen, espezie bakoitzeko zenbat arrain harrapatu daitezkeen, harrapatzen diren arrainak zer neurritakoak izan behar diren, zer tresna, elementu osagarri, amuak eta beita erabil daitezkeen arrantzan egiteko (bai salmonidoak, bai ziprinidoak).
Halaber, exotiko inbaditzailetzat jotzen diren arrain eta krustazeo espezieak kontrolatzeko, kudeatzeko eta errotik kentzeko metodotzat hartzen du arrantza, 630/2013 Errege Dekretuan barne hartuz, 42/2017 legea indarrean sartu aurretik Arabako Lurralde Historikoan sartu zirenak. Bestalde, 630/2013 Errege Dekretu horri buruzko berariazko neurriak ezartzen ditu.
Era berean, hauek jasotzen ditu: arrantza egiteko beharrezko agiriak, arrain fauna babesteko neurriak, Kirol Eremua ezartzea, debekatutako tarteen muga, komertzializatzea debekatuta dagoen espezieak, baimenak lortzea, harrapaketen partea betetzea, ontzitik arrantzatzea eta desgaitasuna duten pertsonentzako lehentasunezko arrantza eremuen kokapena.
Bestalde, espedientean txosten tekniko bat jasotzen da, zeinaren bidez arrazoitzen baita, Natura Ondareari eta Biodibertsitateari buruzko abenduaren 13ko 42/2007 Legearen 65. artikuluan ezartzen den bezala, ezarri nahi den erregulazioak zergatik bermatzen duen ekitaldi honetarako baimendutako espezieen kontserbazioa eta sustapena.
Azkenean, I. eranskinean arro hidrografikoan arrantzarako diren tarteak zehazten dira, II. eranskinean amuarraina arrantzatzeko barrutiak eta III. Eranskinean karramarro gorria eta karramarro seinaleduna kontrolatzeko eta deuseztatzeko tarteak. 
VI. PROIEKTUAREN EDUKIAREN ANALISIA
Abenduaren 13ko 42/2007 Legeak, natura ondareari eta biodibertsitateari buruzkoak, zeina oinarrizkoa baita haren 1. artikuluaren eta azken xedapenetako bigarrenaren arabera, honako hau ezartzen du 65. artikuluan: ehizatu eta ur kontinentaletan arrantzatu ahal izango diren espezieak autonomia erkidegoek zehazten dituztenak bakarrik izango dira, eta deklarazio horrek inola ere ezingo die eragin Babes Bereziko Espezieen Zerrendan sartutako espezieei edo Europar Batasunak debekatutakoei.
Eta hau gaineratzen du: Nolanahi ere, ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; xede horietarako, autonomia-erkidegoek zehaztu egingo dute zein lursail eta uretan ehizatu eta arrantzatu ahal izango den eta zein egunetan izango den haizu espezie bakoitzarentzat.
9/2021 Legeak, azaroaren 25ekoak, Euskadiko natura-ondarea kontserbatzeari buruzkoak, 77. artikuluan neurri gehigarriak ezartzen ditu espezieak babesteko ehizari eta arrantzari dagokienez. 1. eta 3. apartatuetan aipatzen dira ehiza aprobetxamendurako soilik debekua ezartzen duten foru aginduak. Nolanahi ere, artikuluan, izenburuan zein testuan, ehiza eta arrantza aipatzen dira. Horregatik, artikuluaren xedea (espezieen babesa) kontuan edukita, foru aginduen aipamenean arrain aprobetxamendua ere sartzen da, aurreko II. apartatuan adierazi dugun bezala.
Bidenabar, 630/2013 Errege Dekretuko 10.5 artikuluarekin bat etorriz, abuztuaren 2koa, espezie exotiko inbaditzaileen Espainiako katalogoa arautzekoa, proiektuan espezie exotiko inbaditzaile gisa sailkatutako arrain eta krustazeo espezieak kontrolatu, kudeatu eta desagerrarazteko metodo gisa ageri da arrantza, 630/2013 Errege Dekretuan jasotakoak eta 42/2007 Legea indarrean sartu aurretik iritsi zirenak Arabako Lurralde Historikora.
Aztertutako proiektua bat dator arrain aprobetxamenduak arautzeko lurralde historikoek urtero onartu behar duten araudiarekin, finkatu baitu jarduerak egin daitezkeen ur zatiak, espezie bakoitzerako data baliagarriak, ibaietan arrantza egiteko harrapaketa metodoak eta modalitateak. 
Aztertutako proposamenak ez dauka ibaietako arrantza araudiak babestutako ondasun juridikoarenak ez diren edo horretatik deskonektatuta dagoen bete beharreko arau edo betebeharrik.
Gogoeta bat bakarrik egin behar da (2023/2024 denboraldiko foru aginduaren irizpenean egin zen bezala), hain zuzen ere 13. artikuluaz (“Kirol eremua”; 2. apartatuan honako hau ezartzen du: Ziprinidoen kirol eszenatokian arrantza sustatu edo irakasteko jarduerak egin aurretik eskaera egin beharko da, Arabako Arrantza eta Casting Federazioaren bidez izapidetuta, Arabako Foru Aldundiaren Ehiza eta Arrantza Atalean): segurtasun juridikoa dela eta, argitu behar litzateke halako jarduerak egiteko, aurretik administrazio eskuduna jakinaren gainean ipini behar den, Administrazio Publikoen Administrazio Prozedura Erkidearen urriaren 1eko 39/2015 Legearen 69. artikuluan ezartzen den bezala, edo, bestela, bidezko administrazio baimena eskuratu behar den. Baimena eskatu behar izanez gero, hori emateko eskumena daukan organoa zein den zehaztu behar litzateke.
Azkenik, foru aginduaren azken xedapenetako lehenengoan haren indarraldia ezartzen da: “indarrean egongo da Arabako Lurralde Historikoko arrantza kontinentalaren aprobetxamenduaren 2025-2026 denboraldiko araudia ezartzen duen foru agindua onetsi arte”. Gure ustez, foru agindua “onetsi” arte gabe “indarrean ipini” arte izan behar litzateke.
VII. ONDORIOAK
Bakarra: Arabako Lurralde Historikoko arrantza kontinentalaren aprobetxamenduaren 2024/2025 kanpainako araudia onesten duen foru aginduaren proiektua bat dator ordenamendu juridikoarekin.

